
[bookmark: _Toc327957936]Määrusega kinnitatakse Narva linna munitsipaalharidussüsteemi arengukava 2030 lisa 2 „Tegevuskava“ uues redaktsioonis.

Kehtiv Narva munitsipaalharidussüsteemi arengukava 2030 kinnitati 30. juunil 2022. a Narva Linnavolikogu määrusega nr 16. Lähteolukorra analüüsi tulemustest lähtuvalt koostati ka tegevuskava (lisa 2). Linna haridusasutuste võrgu viimiseks demograafilise olukorra ja tegelike vajadustega kooskõlla nähti tegevuskavas ette ümberkorraldamisi ja asutuste tegevuse lõpetamist.

Tegevuskava punktiga 50 oli kavandatud otsuse vastuvõtmine, mille alusel loobutakse 2023. aastal ühe koolihoone kasutusest ja sellega optimeeritakse linna haridustaristu pinda vastavalt Narva Linnavolikogu 20.09.2018. a otsusele nr 54 „Meetmes "Põhikoolivõrgu korrastamine perioodil 2014-2020" osalemine“. Seda otsust ei ole seni vastu võetud.

Tegevuskava punkt 51 nägi ette, et kahe riigigümnaasiumi tegevuse alustamisega Narva linnas suletakse munitsipaalgümnaasiumides, v.a ühes koolis, gümnaasiumiosad. Punkt on täidetud ja ainsana gümnaasiumosaga munitsipaalkoolina jätkab Narva Keeltelütseum.

Tegevuskava punktis 54 nähti ette lasteaedade võrgu korrastamist. Tegevus on täidetud: 2023. aastal lõpetati 3 lasteaia tegevust (Tuluke, Kaseke, Karikakar) ning lasteaed Tareke liideti lasteaiaga Potsataja.

Vaatamata kasutusele võetud meetmetele vajab olemasolev linna haridustaristu korrastamise jätkamist. 2023. a juunis lahkus munitsipaalkoolidest ca 900 põhikooli lõpetajat, gümnaasiumi lõpetajat ja gümnasisti; 2024. a juunis lahkub munitsipaalkoolidest veel ca 500 põhikooli lõpetajat. Esimeste klasside õpilaste arv langeb: kui 2023. a sügisel tuli kõigi Narva koolide 1. klassidesse 475 (sh munitsipaalkoolidesse 373 last); siis 2024. a on oodata kõikidesse Narva koolidesse 400 ja munitsipaalkoolidesse ca 300 last. Samas avatakse 1.09.2024 Kesklinna kooli renoveeritud maja, kus on kokku 864 õppekohta, neist ca 350 õppekohta pole täidetud. Uue koolimaja ehitamiseks Haridus- ja Teadusministeeriumilt finantseerimise saamiseks on vaja täita kõik senised kohustused (haridustaristu vähendamine 7000 m² võrra).

Laste arv lasteaedades on pidevalt kahanenud: 2010. aastal käis Narva lasteaedades 3140 last, 2020 – 2558, 10.01.2022 – 2390, 10.01.2023 – 2262, 10.09.2023 – 2057. Vaatamata sellele, et 2023. a märtsis suleti Kaseke ja 2023. juunis suleti Karikakar ja Tuluke, samuti 2023. a detsembris suleti samal aastal Potsatajaga liidetud Tarekese maja, on lasteaedades 2023. a novembri seisuga jätkuvalt üle 150 täitmata lasteaiakoha.

Narva munitsipaalharidussüsteemi arengukava 2030 tegevuskavas tehakse muudatusi, jätkates 2023. aastal alustatud haridustaristu korrastamisega. 2024. aastal lõpetatakse Soldino kooli tegevust, lasteaia Pääsuke tegevust ning nähakse ette 2 lasteaia liitmist: lasteaed Muinasjutt liidetakse lasteaiaga Põngerjas ja lasteaed Vikerkaar liidetakse lasteaiaga Sädemeke.

Narva Soldino Kool
Otsuse rakendamise tulemusena on vähenenud Narva haridustaristu pind, mis vastab paremini linna demograafilisele olukorrale. Samuti otsuse rakendamisel täidetakse Narva Linnavolikogu 20.09.2018 otsus nr 54 (so vähendada 5 aasta jooksul peale projekti „Kesklinna gümnaasiumi ümberkorraldamisel tekkiva põhikooli õppehoone ehitamine ja sisustamine“ abikõlblikkuse perioodi lõppu haridustaristut vähemalt 7000 ruutmeetri võrra). Tänu Soldino kooli sulgemisele täidetakse vabad õppekohad eeskätt Kesklinna kooli renoveeritud majas, Keeltelütseumis ja 6. Koolis, kuid samas ka kõigis teistes munitsipaalkoolides.

Soldino kooli hoone pindala on 7231,5 m², koolimaja ülalpidamine (2022. a andmetel) nõuab aastas  435 121 eurot, millest tööjõukulud 305 225 eurot ja majandamiskulud 129 869 eurot. 2021. a tehnilise ekspertiisi kokkuvõtte järgi ei ole hoone rahuldavas seisukorras – keskmine hinnang oli 2,9 (st halvas seisukorras, koheselt remonti vajav). Tehnilise ekspertiisi andmetel vajab Soldino kooli maja elektripaigaldiste süsteemi renoveerimist (ca 600 000 eurot), riidehoiu ja fuajee renoveerimist (hinnapakkumine 104 240 eurole), põrandate remonti füüsika ja bioloogia kabinettides (145 m²), võimlas (301 m²) ja B-korpuse 3. korruse koridoris. Remonti vajavad ka külmaveetorustik ja osaliselt ka tagahoovipoolne fassaad (plaatide vahetus), nii veevarustuse kui kanalisatsioonisüsteem vajavad renoveerimist, katus soojustamist ja hüdroisolatsiooni. Soldino kooli hoone ei vasta Vabariigi Valitsuse määrusest nr 84 „Tervisekaitsenõuded koolidele“ https://www.riigiteataja.ee/akt/131052013012?leiaKehtiv tulenevatele nõuetele, samuti  RKASi juhendile „Tehnilised nõuded mitteeluhoonetele 2021“ https://nouded.rkas.ee/, kus on välja toodud ühiskondlikele hoonetele esitatavad nõuded. Soldino kooli hoone ega väliala ei vasta RKASi koolidele ja büroohoonetele väljatöötatud nõuetele  https://docplayer.fi/71421738-Tehnilised-nouded-kooli-ja-buroohoonetele.html. Soldino koolimaja ei taga liikuvust, ei täida sisekliima- ega heliisolatsiooninõudeid. On tähtis, et ka koolimaja evakuatsioonitrepikojad ja küttesüsteem ei vasta nõuetele ning see, et ligipääs kooli parklale on korraldatud üle võõra kinnisasja, mis tähendab, et ka koolile ligipääsetavus, sissesõiduteede ja välialade kaasaegsetele nõuetele vastavaks korraldamine on probleemne. Staadion asub koolimajast kaugel ning tehtud ümberehituste tõttu ei ole seda võimalik täisväärtusliku staadionina taastada ega ka kasutada.

Soldino koolis on 2023. a sügisel 640 õpilast, neist 99 õpilast õpib 9. klassis. Pärast põhikooli lõpetamist 2024. a juunis jääb Soldino kooli ca 540 õpilast. Kesklinna kooli õpilaste arv 2024. a sügisel võimaldab vastu võtta Soldino kooli ca 300 õpilast, kindlasti on võimalik vastu võtta nii terved klassid kui  ka üksikuid soovijaid. Jätkata Kesklinna koolis pakutakse 2.-6. eesti keele kümbluse ja tavaklasside õpilastele. Kolmanda kooliastme klassidele ja kõigi kooliastmete inglise keele kümbluse klassidele (200-250 õpilast) pakutakse õppekohti Keeltelütseumis. 6. kool (lastevanemate ja õpilaste soovi korral ka Paju kool) võtab vastu Soldino eriklassid/tuge vajavad õpilased (ca 50 õpilast, 11 klassikomplekti).

Soldino koolis töötab 59 õpetajat, neist eesti keele oskuse B2-tase on 10 ja C1-tase 23 õpetajal. 2024. a jõustuvatele kvalifikatsiooninõuetele mittevastavaid õpetajaid on 26. Ca 30 kvalifikatsiooninõuetele vastavat õpetajat jätkavad teistes munitsipaalkoolides. Soldino koolis on 20 tehnilist töötajat.

Otsuste elluviimine eeldab: 1) ühistranspordi täpsemat planeerimist tagamaks lastele mugav ja turvaline koolitee Soldina linnaosa ning eeskätt Kesklinna ja Keeltelütseumi vahel, samuti kõigi munitsipaalkoolide vahel. 2) Samuti vajab otsuste elluviimine linnas kehtiva elukohajärgse munitsipaalkooli määramise ja korra uuendamist. 3) Erilist tähelepanu nõuab ka Hariduse Infotehnoloogia SA (hiljem Harno; alates 2021. a oktoobrist on leping üle antud Haridus- ja Teadusministeeriumile) ja Narva Linnavalitsuse vahel 2020. a sõlmitud koolide IKT-taristu vara tasuta kasutamise leping nr 6-6.1.2/3-19. Nimetatud lepinguga andis HITSA Narva 6. Koolile, Kreenholmi gümnaasiumile, Soldino gümnaasiumile, Paju koolile, Pähklimäe gümnaasiumile ja Keeltelütseumile tasuta kasutamiseks haridus- ja teadusministri 12.08.2019 käskkirja nr 1.1-2/19/234 "Toetuse andmise tingimuste kehtestamine tegevuse „Koolide IKT taristu“ elluviimiseks" alusel paigaldatud kohtvõrgu ja kohtvõrgu seadmed, eesmärgiga luua eeldused koolide info- ja kommunikatsiooni-tehnoloogiapõhiste õppevaralahenduste kasutamiseks. Vastavalt lepingu punktile 7.3 kohustub kasutaja lepingu enne tähtaegsel lõpetamisel kompenseerima HITSA-le (nüüd Haridus- ja Teadusministeeriumile) kohtvõrgu seadmete soetamise ja kohtvõrgu paigaldamise kulud lepingu lisades toodud üleandmise-vastuvõtmise aktides toodud summades. Lepingute tingimustest lähtuvalt Kultuuriosakonna arvestuste alusel moodustab Soldino kooli hüvitis (ajavahemiku 01.09.2024-01.01.2028 eest, st 1 217 päeva) 31 737, 36 eurot.
	
Narva Lasteaed Pääsuke
Lasteaias Pääsuke on 2023. a sügisel 62 last. Vabu kohti on 18. Kevadel 2024. a läheb 11 last kooli, 50 lapsele pakutakse õppekohti teistes lasteaedades (rühmad võtavad vastu Potsataja ja Sädemeke, tasandusrühma võtab vastu Pingviin, üksiksoovijatele leitakse vabad kohad teistes lasteaedades). Õpetajate arv on 13, neist eesti keele oskuse B2-tasemega on 3 ja 2024. a augustis jõustuvatele kvalifikatsiooninõuetele mittevastavaid on 10. Pääsukeses on 20 tehnilist töötajat. Pääsukese tööjõukulud on 424 310 eurot aastas, majandamiskulud on 63 305 eurot aastas, millest 34 385 eurot aastas kulub hoonele ja ruumidele. Pääsukese maja ehitus-tehnilise ekspertiisi hinnang 2021. a oli 3,73. Kui 2024. a kevadel avatakse Vanalinna linnaosas uus 6-rühmaline Vanalinna lasteaed, mõjutab see paratamatult Pääsukese täituvust ning suurem osa Pääsukese õppekohti jääb perspektiivis täitmata.

Narva Lasteaed Muinasjutt
Lasteaias Muinasjutt on 2023. a sügisel 57 last (2 liitrühma, kus 38 last ja 2 erirühma, kus on 19 last). Õpetajaid on 12, neist eesti keele oskuse B2-tasemega on 2, C1-tasemega on 3 ja 2024. a augustis jõustuvatele kvalifikatsiooninõuetele mittevastavaid on 7. Lasteaias on 14 tehnilist töötajat. Liitmine tagab 2 lasteaia tsentraliseeritud juhtimise, mis võimaldab juhtimiskulude säästmist (Muinasjutu juhtkonna kulu on 27 050 eurot aastas), samuti võimaldab pedagoogilise personali ja töötajate tsentraliseeritud efektiivsemat juhtimist (Muinasjutu tööjõukulud on 480 193 eurot aastas). Maja ülalpidamise kulud on 34 112 eurot aastas (kõik majandamiskulud on 65 359 eurot aastas). Muinasjutu maja ehitus-tehnilise ekspertiisi hinnang 2021. a oli 3,16. Nii Muinasjutus kui ka Põngerjas on avatud erirühmi tugevajavatele lastele. Muinasjutu liitmine Põngerjaga tagab nii efektiivsema juhtimise kui ka erirühmade jätkusuutlikkuse ning tugispetsialistide töö tõhusama korralduse. Kuigi lasteaiad asuvad erinevates linnaosades, on Põngerjas pärast Karikakra sulgemist 2023. a suvel otsekauguselt Muinasjutule üks lähedasemaid lasteaedu.

Narva Lasteaed Vikerkaar
Lasteaias Vikerkaar on 2023. a sügisel 94 last 6 rühmas (2 sõimerüma, kus on 22 last ja 4 aiarühma, kus on 72 last). Õpetajaid on 12, neist eesti keele oskuse B2-tasemega on 2, C1-tasemega on 3 ja 2024. a augustis jõustuvatele kvalifikatsiooninõuetele mittevastavaid on 7. Lasteaias on 16 tehnilist töötajat. Liitmine tagab Vikerkaare ja Sädemekese  tsentraliseeritud juhtimise, mis võimaldab juhtimiskulude säästmist (Vikerkaare juhtkonna kulu on 42 890 eurot aastas), samuti võimaldab pedagoogilise personali ja töötajate tsentraliseeritud efektiivsemat juhtimist (Vikerkaare  tööjõukulud on 507 671 eurot aastas). Maja ülalpidamise kulud on 38 937 eurot aastas (kõik majandamiskulud on 95 551 eurot aastas). Vikerkaare maja ehitus-tehnilise ekspertiisi hinnang 2021. a oli üsna rahuldav (3,94), kuid 12-rühma ja ujulaga Cipollino vahetu lähedus (300 m) on hakanud viimastel aastatel tunduvalt mõjutama Vikerkaare täituvust. Perspektiivis piisab selles piirkonnas Cipollino lasteaiast. Kuigi Sädemekese 2021. a ehitus-tehnilise ekspertiisi tulemus polnud kuigi kõrge (2,88), on siiski põhjust liita Vikerkaar Sädemekesega, sest ühe suurima munitsipaalkooli – Pähklimäe kooli – lähedus tagab Sädemekese maja täituvuse ka tulevikus. Selle linnaosa teine suurim lasteaed (Käoke) on Sädemekesest 400 m kaugusel, kuid Käokese täituvuse tagab ka edaspidi Keeltelütseumi lähedus.
Narva linna munitsipaalharidussüsteemi arengukava 2030 lisas 2 „Tegevuskava“ uues redaktsioonis muudetakse punkti 50 (Soldino kooli sulgemine) ning täiendatakse punktidega 54.5-54.7 (lasteaiavõrgu ümberkorraldamine).

